               AN COIMISIÚN EORPACH
            An Bhruiséil,21.9.2020
            COM(2020) 585 final
            2020/0272(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais le linn an 66ú seisiún den Choiste um an gCóras Comhchuibhithe san Eagraíocht Dhomhanda Chustaim i ndáil leis an nglacadh atá beartaithe ar Thuairimí maidir le Rangú, cinntí maidir le Rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

               MEABHRÁN MÍNIÚCHÁIN

               1.Ábhar an togra

               Déanann an togra seo comhlánú ar an dréachtchinneadh atá le glacadh thar ceann an Aontais le linn an 66ú seisiún den Choiste um an gCóras Comhchuibhithe (CCC) den Eagraíocht Dhomhanda Chustaim i mí Mheán Fómhair 2020, a cuireadh faoi bhráid na Comhairle an 21 Lúnasa 2020 (COM(2020) 427).

               2.Comhthéacs an togra

               2.1.An Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí

               Is é is aidhm don Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí trádáil idirnáisiúnta, bailiú staitisticí agus déanamh comparáide agus anailíse ar staitisticí a éascú, go háirithe staitisticí a bhaineann le trádáil idirnáisiúnta. Áirítear leis mar Iarscríbhinn Ainmníocht an Chórais Chomhchuibhithe, córas idirnáisiúnta comhchuibhithe lena bhféadfaidh tíortha atá rannpháirteach earraí trádáilte a rangú ar bhonn coiteann chun críoch custaim. Go háirithe, áirítear le hAinmníocht CC tuairisc ar na hearraí, atá leagtha síos mar cheannteidil agus fo-cheannteidil, agus na cóid uimhriúla lena mbaineann, bunaithe ar chóras cóid 6-digit. Déantar athbhreithniú ar Ainmníocht CC gach cúig bliana
                  1
               . Cuireann níos mó ná 190 lucht riaracháin an Ainmníocht sin i bhfeidhm; dá bharr sin, aicmítear níos mó ná 98% d'earraí trádáilte ar domhain dá réir.

               Tháinig an Comhaontú i bhfeidhm an 1 Eanáir 1988.

               Tá an tAontas Eorpach agus gach Ballstát de ina bpáirtithe sa Chomhaontú
                  2
               .

               2.2.An Eagraíocht Dhomhanda Chustaim (EDC)

               An Eagraíocht Dhomhanda Chustaim (EDC), a bunaíodh in 1952 mar an Chomhairle um Chomhar Custaim, is comhlacht idir-rialtasach neamhspleách í arb é is cuspóir léi éifeachtacht agus éifeachtúlacht na n‑údarás Custaim a fheabhsú. Tá 183 údarás custaim ina mball di ar fud an domhain. Is í an Chomhairle í bord rialaithe EDC. Feidhmíonn an tAontas cearta agus oibleagáidí ar nós ballraíocht ad interim san Eagraíocht Dhomhanda Chustaim, go dtí go dtiocfaidh an leasú ar an gCoinbhinsiún lena mbunaítear Comhairle um Chomhar Custaim i bhfeidhm.

               Is í Comhairle EDC bord rialaithe EDC, comhairle a bhraitheann ar inniúlacht agus ar scileanna Rúnaíochta agus ar réimse coistí teicniúla agus comhairleacha chun a misean a thabhairt i gcrích.

               Is coiste teicniúil í an Coiste um an gCóras Comhchuibhithe (CCC) atá i gceannas ar obair ullmhúcháin a bhaineann le Coinbhinsiún CC. Seo iad príomhchúraimí an Choiste um an gCóras Comhchuibhithe:

               ·Nótaí Míniúcháin, Tuairimí maidir le Rangú nó comhairle eile a ullmhú mar threoraíocht faoi léirmhíniú an Chórais Chomhchuibhithe, agus feidhmeanna eile den chineál sin a fheidhmiú i ndáil leis an gCóras Comhchuibhithe mar a mheasann Comhairle EDC nó na Páirtithe Conarthacha a bheith riachtanach.

               ·Moltaí a ullmhú chun aonfhoirmeacht a chinntiú maidir le léirmhíniú agus cur i bhfeidhm théacsanna dlíthiúla an Chórais Chomhchuibhithe, lena n‑áirítear díospóidí faoi rangú a réiteach idir Páirtithe Conarthacha, agus dá bhrí sin, trádáil a éascú;

               ·Leasuithe agus nuashonruithe ar an gCóras Comhchuibhithe a mholadh chun forbairtí sa teicneolaíocht agus athruithe i ngréasáin trádála a léiriú, chomh maith le riachtanais eile de chuid úsáideoirí an Chórais Chomhchuibhithe;

               ·Cur i bhfeidhm forleathan an Chórais Chomhchuibhithe a chur chun cinn, agus scrúdú a dhéanamh ar cheisteanna ginearálta agus cúrsaí beartais a bhaineann leis.

               Níl ach aon vóta amháin idir an tAontas agus na Ballstáit le chéile sa Choiste um an gCóras Comhchuibhithe. Déantar cinntí i gCoiste CC, a bhaineann le cúrsaí a chumhdaítear leis an gcinneadh réime seo, de réir tromlach simplí.

               De bhun Airteagal 8(2) de Choinbhinsiún CC, Nótaí Míniúcháin, Tuairimí maidir le Rangú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhaítear le linn seisiún de Choiste CC, meastar iad go léir a bheith faofa ag Comhairle EDC i gcás, nach déanaí ná deireadh an dara mí tar éis na míosa ar dúnadh an seisiún inar glacadh iad lena linn, i gcás nach bhfuil fógra ó aon Pháirtí Conarthach i gCoinbhinsiún CC tugtha d'Ard‑Rúnaí na hEagraíochta Domhanda Custaim go n‑iarann sé cúrsaí den chineál sin a thabhairt faoi bhráid Chomhairle EDC.

               2.3.Na gníomhartha atá beartaithe

               I gcomhréir le hAirteagal 6(2) de Choinbhinsiún CC, tagann an Coiste um an gCóras Comhchuibhithe le chéile dhá uair sa bhliain de ghnáth. Go hiarbhír, bíonn cruinnithe de Choiste CC ar siúl i mí an Mhárta agus mí Mheán Fómhair.

               An cinneadh atá beartaithe, baineann sé leis na gníomhartha seo a leanas, gníomhartha a mheas agus a ghlac an Coiste ar bhonn sealadach, faoi réir formheasa ó Chomhairle EDC trí “nós imeachta an tosta”:

               (a)Nótaí Míniúcháin lena dtugtar léirmhíniú ar na nótaí, na ceannteidil agus na fo-cheannteidil in Ainmníocht an Chórais Chomhchuibhithe,

               (b)Tuairimí maidir le Rangú, lena léirítear na cinntí a dhéanann an Coiste um an gCóras Comhchuibhithe a mhéid a bhaineann le táirgí sonracha a rangú,

               (c)Comhairle agus moltaí eile a bhaineann le hearraí a rangú in Ainmníocht an Chórais Chomhchuibhithe, ar nós cinntí maidir le rangú agus treoir eile atá glactha ag an gCoiste um an gCóras Comhchuibhithe.

               I gcomhréir le hAirteagal 34 7.(a)(iii) de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais
                  3
               , déanfaidh údaráis chustaim na mBallstát a gcinntí maidir le faisnéis taraife cheangailteach (cinntí FTC) a chúlghairm i gcás nach bhfuil siad ag luí a thuilleadh leis an léirmhíniú ar Ainmníocht CC mar thoradh ar chinntí maidir le rangú, tuairimí maidir le rangú nó leasuithe ar na nóta míniúcháin a ghabhann le hAinmníocht CC, le héifeacht ó dháta foilsithe na Teachtaireachta ón gCoimisiún i sraith “C” d'Iris Oifigiúil an Aontais Eorpaigh.

               3.An seasamh atá le glacadh thar ceann an Aontais

               3.1.Srianta praiticiúla maidir le hullmhú agus glacadh na seasamh ón Aontas

               Glacann an Coiste um an gCóras Comhchuibhithe d’EDC le Tuairimí maidir le Rangú, leasuithe ar Nótaí Míniúcháin an Chórais Chomhchuibhithe (NMCC) nó comhairle eile maidir le léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe le linn gach ceann dá dhá chruinniú bhliantúla.

               Ó thaobh na praiticiúlachta de, is iondúil nach mbíonn dóthain ama ag an Aontas chun seasamh a ghlacadh go foirmiúil faoi Airteagal 218(9) CFAE roimh gach cruinniú CCC. Dá bhrí sin, thíolaic an Coimisiún togra le haghaidh Cinneadh réime ón gComhairle maidir leis an seasamh a ghlacfar thar ceann an Aontais san Eagraíocht Dhomhanda Chustaim maidir le cúrsaí CC
                  4
                agus tá an togra ar feitheamh sa Chomhairle faoi láthair.

               De dheasca ráigeanna COVID – 19, áfach, tá curtha in iúl ag Rúnaíocht EDC go reáchtálfar an cruinniú i mí Mheán Fómhair 2020 trí phlé i scríbhinn ar líne.

               D'ainneoin nach raibh clár oibre an chruinnithe sin ar fáil go fóill, agus nach raibh an eagraíocht agus formáid an phlé ar eolas go fóill, maidir le hítimí a bhí ar chlár oibre an chruinnithe roimhe sin (CCC/65 – Márta 2020), cruinniú a chuir EDC ar ceal de dheasca na paindéime domhanda, bhíothas ag súil go gcuirfear san áireamh iad i gclár oibre an chruinnithe a bheidh ar siúl i mí Mheán Fómhair. Chuige sin, ullmhaíodh an chéad dréachtchinneadh ón gComhairle agus cuireadh chuig an gComhairle é (COM(2020) 427).

               Chuir EDC ord nua ar dhátaí agus ar chlár oibre chruinniú Choiste CC, a reáchtálfar go fíorúil ón 28/9 go dtí an 30/10, agus clúdófar ann den chuid is mó obair Fhochoiste Athbhreithnithe Fhíorúil EDC ar tháinig deireadh léi an 21 Lúnasa agus roinnt ítimí a áirítear cheana sa chéad dréachtchinneadh a cuireadh faoi bhráid na Comhairle, agus tá na hítimí uile eile sa chéad dréachtchinneadh sin curtha siar go dtí an chéad seisiún CCC eile. I bhfianaise líon na n‑ítimí a n‑iarrtar ar CCC cinneadh a dhéanamh ina leith ag an gcruinniú sin, agus na héifeachtaí dlíthiúla ceangailteacha ar dhlí an Aontais atá leo, meastar go bhfuil gá leis an dara cinneadh ón gComhairle faoi Airteagal 218(9) CFAE, lena ndéantar comhlánú ar an gcéad chinneadh agus lena mbunaítear seasamh an Aontais maidir leis na hítimí sin, ítimí a n‑iarrfar ar CCC cinneadh a dhéanamh ina leith (i.e. Nótaí Míniúcháin, tuairimí agus cinntí maidir le rangú, treoir nó comhairle eile maidir le léirmhíniú an Chórais Chomhchuibhithe).

               3.2.Cuspóir agus ábhar an togra

               Na cinntí faoi chaibidil a ullmhaíonn an Coiste um an gCóras Comhchuibhithe, d'fhéadfadh na cinntí sin tionchar cinniúnach a imirt ar dhlí an Aontais, is é sin, Rialachán (CEE) Uimh. 2658/87 ón gComhairle maidir leis an ainmníocht taraife agus staidrimh agus leis an gComhtharaif Chustaim, agus an Ainmníocht Chomhcheangailte (AC) a ghabhann leis. Úsáidtear cinntí maidir le rangú, tuairimí nó leasuithe maidir le rangú ar na nótaí míniúcháin a ghabhann le hAinmníocht an Chórais Chomhchuibhithe chun tacú leis an rangú dá bhforáiltear i Rialacháin Cur Chun Feidhme an Choimisiúin maidir le rangú earraí in AC, sna nótaí míniúcháin a ghabhann le AC agus sna cinntí maidir le rangú arna n‑eisiúint ag údaráis chustaim na mBallstát. Tá ceanglas ar údaráis chustaim na mBallstát a gcinntí féin maidir le rangú a chúlghairm i gcás nach bhfuil siad ag luí a thuilleadh leis an léirmhíniú in Ainmníocht an Chórais Chomhchuibhithe mar thoradh ar na cinntí sin maidir le rangú, na tuairimí sin maidir le rangú, nó leasuithe ar Nótaí Míniúcháin an Chórais Chomhchuibhithe.

               Is iomchuí, dá bhrí sin, go mbunaítear an seasamh a ghlacfar thar ceann an Aontais san Eagraíocht Dhomhanda le Cinneadh ón gComhairle a glacadh faoi Airteagal 218(9) CFAE ar bhonn togra ón gCoimisiún.

               Is iad na critéir ghinearálta a shainítear i gCoinbhinsiún CC (na rialacha ginearálta maidir le léirmhíniú an Chórais Comhchuibhithe) agus gnéithe agus saintréithe oibiachtúla na n‑earraí a thug treoir do bhunú seasaimh den chineál sin.

               Is é is aidhm don seasamh atá beartaithe seasamh an Aontais a chur in iúl maidir le rangú earraí in Ainmníocht an Chórais Chomhchuibhithe. Is é is aidhm dó freisin seasamh a chur in iúl i ndáil le Tuairimí maidir le Rangú agus Nótaí Míniúcháin CC a ullmhaíonn an Coiste um an gCóras Comhchuibhithe.

               Rinneadh an comhairliúchán le saineolaithe teicniúla ó Bhallstáit sa Sainghrúpa Custaim ón 2 go dtí an 7 Meán Fómhair 2020. Tá conclúidí an tSainghrúpa Custaim i gcomhréir leis na seasaimh a mholtar, seasaimh atá ar fáil san Iarscríbhinn a ghabhann leis an dréacht‑togra le haghaidh Cinneadh ón gComhairle.

               An seasamh atá beartaithe ag an Aontas Eorpach, tá sé i gcomhréir le beartas Custaim seanbhunaithe agus le cásdlí Chúirt Bhreithiúnais an Aontais Eorpaigh chun earraí a rangú ag an bpointe allmhairithe de réir a ngnéithe agus a sainghnéithe oibiachtúla.

               Tá gá leis an seasamh atá beartaithe le gur féidir leis an Aontas Eorpach seasamh a chur in iúl ag an gcéad chruinniú eile den Choiste um an gCóras Comhchuibhithe.

               4.Bunús dlí

               4.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  5
               .

               Dá bhrí sin, is é Airteagal 218(9) CFAE bunús dlí nós imeachta an chinnidh atáthar a mholadh lena mbunaítear an seasamh a ghlacfar thar ceann an Aontais san Eagraíocht Dhomhanda Chustaim, maidir le glacadh Nótaí Míniúcháin, Tuairimí maidir le Rangú agus comhairle eile mar threoraíocht le haghaidh léirmhíniú an Chórais Chomhchuibhithe faoin gCoinbhinsiún ar an gCóras Comhchuibhithe.

               4.2.Feidhm maidir leis an gcás seo

               Is comhlachtaí iad an Coiste um an gCóras Comhchuibhithe agus Comhairle EDC a bunaíodh le comhaontú, is é sin an Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí.

               Gníomhartha a bhfuil éifeachtaí dlíthiúla leo atá sna gníomhartha a iarrtar ar an gCoiste um an gCóras Comhchuibhithe iad a ullmhú. Na gníomhartha atá beartaithe, ar fhormheas a fháil ó Chomhairle EDC, d'fhéadfadh na cinntí sin tionchar cinniúnach a imirt ar a bhfuil i reachtaíocht an Aontais, is é sin: Iarscríbhinn 1 a ghabhann le Rialachán (CEE) Uimh. 2658/87 ón gComhairle maidir leis an ainmníocht taraife agus staidrimh agus leis an gComhtharaif Chustaim. Is amhlaidh atá mar luaitear in Airteagal 34.7.(a)(iii) de Chód Custaim an Aontais
                  6
                go “ndéanfaidh na húdaráis chustaim cinntí FTC
                  7
                a chúlghairm... i gcás nach mbeidh siad ag luí a thuilleadh le léiriú... atá mar thoradh ar... cinntí maidir le rangú, tuairimí nó leasuithe maidir le rangú ar na nótaí míniúcháin a ghabhann le hAinmníocht na Tuairisce Comhchuibhithe Tráchtearra agus an Chórais um Chódú, a ghlac an Eagraíocht a bhunaigh an Coinbhinsiún lena mbunaítear Comhairle Comhair Custaim [an Coiste um an gCóras Chomhchuibhithe];". Thairis sin, is é an Coiste a ullmhaíonn cinntí den chineál sin (cinntí maidir le rangú, tuairimí nó leasuithe ar na nótaí míniúcháin a ghabhann le hAinmníocht an Chórais Chomhchuibhithe) chun tacú leis an rangú dá bhforáiltear i Rialacháin Cur Chun Feidhme an Choimisiúin maidir le rangú earraí san Ainmníocht Chomhcheangailte (AC), sna nótaí míniúcháin a ghabhann le AC agus sna cinntí maidir le rangú arna n‑eisiúint ag údaráis chustaim na mBallstát. Leis an ngníomh atá beartaithe, ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.3.Bunús dlí substainteach

               4.3.1.Na prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.3.2.Feidhm maidir leis an gcás seo

               Is iad Airteagal 31, Airteagal 43(2) agus Airteagal 207(4) CFAE is bunús dlí substainteach leis an gcinneadh atá beartaithe, mar go mbaineann an príomhchuspóir agus ábhar an ghnímh atá beartaithe leis an gComhtharaif chustaim.

               4.4.Conclúid

               Is iad Airteagal 31, Airteagal 43(2) agus Airteagal 207(4) CFAE, i dteannta Airteagal 218(9) CFAE, ba cheart a bheith ina mbunús dlí le haghaidh an chinnidh atáthar a mholadh.

               5.Impleachtaí Buiséadacha

               Níl aon impleacht ag an togra do bhuiséad an Aontais Eorpaigh.

               6.Foilsiú an ghnímh atá beartaithe

               Gan ann dóibh

               2020/0272 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar thar ceann an Aontais le linn an 66ú seisiún den Choiste um an gCóras Comhchuibhithe san Eagraíocht Dhomhanda Chustaim i ndáil leis an nglacadh atá beartaithe ar Thuairimí maidir le Rangú, cinntí maidir le Rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 31, Airteagal 43(2) agus an chéad fhomhír d'Airteagal 207(4) CFAE de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Le Cinneadh 87/369/CEE ón gComhairle
                  8
                d'fhormheas an tAontas an Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air
                  9
                (Coinbhinsiún CC), rud a bhunaigh an Coiste um an gCóras Comhchuibhithe (CCC).

               (2)De bhun Airteagal 7(1) b) agus c) de Choinbhinsiún CC, tá CCC, inter alia, freagrach as Nótaí Míniúcháin, Tuairimí maidir le Rangú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhú.

               (3)Táthar ag súil go ndéanfaidh an Coiste um an gCóras Comhchuibhithe den EDC cinneadh i ndáil le Tuairimí maidir le Rangú, cinntí maidir le rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe le linn an chruinnithe i mí Mheán Fómhair.

               (4)Tá sé tábhachtach a mheabhrú go mbeidh an critéar cinntitheach maidir le rangú earraí, chun críche custaim, á lorg ina ngnéithe agus a sainghnéithe oibiachtúla mar a shainítear i bhfoclaíocht na gceannteideal ábhartha san ainmníocht chustaim agus i nótaí na Roinne agus na Caibidle ábhartha, de réir cásdlí socair Chúirt Bhreithiúnais an Aontais Eorpaigh, ar mhaithe le deimhneacht dhlíthiúil agus fíorú réidh.

               (5)I dtaca leis na Tuairimí maidir le Rangú, cinntí maidir le rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe, is iomchuí an seasamh a ghlacfar thar ceann an Aontais a bhunú, mar, a luaithe a ghlacfar leo, foilseofar na Tuairimí maidir le Rangú, cinntí áirithe maidir le rangú agus leasuithe ar Nótaí Míniúcháin CC sa Teachtaireacht ón gCoimisiún faoi airteagal 34 mír 7 a) iii) de Rialachán (AE) 952/2013 ó Pharlaimint na hEorpa agus ón gComhairle an 9 Deireadh Fómhair 2013, agus tiocfaidh siad chun bheith infheidhme sna Ballstáit uile. Cuirfear an seasamh in iúl ag an gCoiste um an gCóras Comhchuibhithe.

               TAR ÉIS AN CINNEADH SEO A GHLACADH:

               Airteagal 1

               Leagtar amach san Iarscríbhinn an seasamh a ghlacfar thar ceann an Aontais le linn an 66ú seisiún den Choiste um an gCóras Comhchuibhithe (CCC) den Eagraíocht Dhomhanda Chustaim (EDC) i ndáil le Nótaí Míniúcháin, Tuairimí maidir le Rangú nó comhairle eile faoi léirmhíniú an Chórais Chomhchuibhithe a fhormheas agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe.

               Airteagal 2

               Féadfaidh ionadaithe an Aontais teacht ar chomhaontú maidir le mionathruithe teicniúla ar an seasamh dá dtagraítear in Airteagal 1 gan an Chomhairle cinneadh eile a dhéanamh.

               Airteagal 3

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Ó cuireadh tús leis in 1988, rinneadh athbhreithniú ar Ainmníocht CC faoi sé. Tháinig na leaganacha sin i bhfeidhm in 1996, 2002, 2007, 2012 agus 2017. Tiocfaidh an séú leagan athbhreithnithe di i bhfeidhm in 2022.

                     (2)

                        Cinneadh 87/369 ón gComhairle an 7 Aibreán 1987 maidir leis an gCoinbhinsiún Idirnáisiúnta  ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (IO L 198, 20.7.1987, lch.1).

                     (3)

                        IO L 269, 10.10.2013, lch. 1.

                     (4)

                        COIM(2020)196

                     (5)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, An Ghearmáin v an Chomhairle, Cás C-399/12, ECLI:EU:C:2014:2258, míreanna 61 go 64.

                     (6)

                        Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais, IO L 269, 10.10.2013, lch. 1.

                     (7)

                        Faisnéis taraife cheangailteach: cinntí maidir le rangú ó na húdaráis chustaim nó oibreoirí eacnamaíocha a dhéantar roimh ré, chun deimhneacht dhlíthiúil a chinntiú faoi rangú agus láimhseáil taraife is infheidhme maidir le hearraí faoi réir allmhairithe nó onnmhairithe.

                     (8)

                        Cinneadh 87/369/CEE ón gComhairle an 7 Aibreán 1987 maidir leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (

                     IO L 198, 20.7.1987, lch. 1

                  ).

                     (9)

                        IO L 198, 20.7.1987, lch. 3

    ---documentbreak---

               AN COIMISIÚN EORPACH
            An Bhruiséil,21.9.2020
            COM(2020) 585 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a ghlacfar thar ceann an Aontais le linn an 66ú seisiún den Choiste um an gCóras Comhchuibhithe san Eagraíocht Dhomhanda Chustaim i ndáil leis an nglacadh atá beartaithe ar Thuairimí maidir le Rangú, cinntí maidir le Rangú, leasuithe ar Nótaí Míniúcháin an Chórais Chomhchuibhithe nó comhairle eile maidir le léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

               IARSCRÍBHINN

               Déanann an Iarscríbhinn seo comhlánú ar an Iarscríbhinn a ghabhann le Cinneadh ón gComhairle…

               II.2. Tábla comhghaoil a fhorbairt idir leaganacha 2017 agus 2022 den Chóras Comhchuibhithe (Doic. NC2704, NC2749 agus NC2753)

               Maidir leis an tábla comhghaoil le haghaidh fho‑cheannteidil 4407.13 agus 4407.14 (meascán de S‑P‑G (sprús, péine agus giúis) agus Moing mhear‑Giúis (Moing mhear agus giúis iartharach)), tacóidh an tAontas leis na comhghaolta a mhol Rúnaíocht EDC i mír 20 de dhoiciméad NC2753.

               Maidir leis an tábla comhghaoil le haghaidh fho‑cheannteideal 4418.83 (I bíomaí), tacóidh an tAontas leis na comhghaolta a mhol an tSeapáin i mír 14 de dhoiciméad NC2753.

               Maidir leis an tábla comhghaoil le haghaidh fho‑cheannteideal 7019.71 (scimeanna/leatháin phlaisteacha chaola de shnáithíní gloine), tugann an tAontas dá aire gur ó fho‑cheannteideal 7019.32 a dhéanfar an t‑aon aistriú ó CC2017.

               Maidir leis an tábla comhghaoil le haghaidh fho‑cheannteidil 8462.62 agus 8462.63 (meaisíní gaibhnithe), tacóidh an tAontas leis na focheannteidil uile atá beartaithe lena n‑aistriú atá luaite faoi CC2017, lena n‑áirítear na cinn sna lúibíní cearnacha.

               Maidir leis an tábla comhghaoil le haghaidh fho‑cheannteideal 8519.81 (meaisíní freagartha teileafóin), tacóidh an tAontas leis an togra ó Rúnaíocht EDC in mír 26 de dhoiciméad NC2704.

               Maidir leis an tábla comhghaoil le haghaidh fho‑cheannteideal 8539.51 (LED) tacóidh an tAontas le conclúid Rúnaíocht EDC i mír 24 den doiciméad céanna.

               Maidir leis an tábla comhghaoil le haghaidh fho‑cheannteideal nua 8541.51 (trasduchtóirí bunaithe ar leathsheoltóir), tugann an tAontas Eorpach dá aire nach bhfuil aon fhianaise ann go rangaítear codanna ar leithligh i leagan CC2017. Dá bhrí sin, níl gá le haistrithe breise.

               Maidir leis an tábla comhghaoil le haghaidh fho‑cheannteideal 88.06 (aerárthach gan foireann), tacóidh an tAontas le rogha (i) a luaitear i mír 25 de dhoiciméad NC2704.

               Ar deireadh, tacóidh an tAontas le roinnt earráidí eagarthóireachta a cheartú i nDréacht‑táblaí Comhghaoil I agus II, mar a leagtar amach san Iarscríbhinn a ghabhann le doiciméad NC2753.

               III.4.
                     Rangú bailiúchán áirithe agus earraí bailitheoirí inspéise ó thaobh moneolaíochta de in CC 2022 (Iarratas ón Rúnaíocht) (Doic. NC2711, NC2754)

               Rangódh an tAontas na trí tháirge i bhfo‑cheannteideal nua 9705.31 in CC2022. Tugann an tAontas dá aire go dtacaíonn Ceanada agus Rúnaíocht EDC le togra an Aontais chun an tagairt do “bhoinn ar a dtugtar go ginearálta ‘boinn ársa’ nó ‘seanbhoinn’ orthu sa cheird” a scriosadh ón dara mír d'Ítim (4) de Chuid nua (A) de Nótaí Míniúcháin an Chórais Chomhchuibhithe a ghabhann le ceannteideal 97.05.

               III.5.
                     Rangú cartús le haghaidh printéirí 3T in CC 2022 (Iarratas ón Rúnaíocht) (Doic. NC2712, NC2755)

               Tacóidh an tAontas leis an togra le haghaidh Nótaí Míniúcháin an Chórais Chomhchuibhithe lena sonraítear gur cheart cartúis le haghaidh printéirí 3T a bhfuil comhpháirteanna leictreonacha nó meicníochtaí meicniúla leo a rangú mar chodanna de phrintéirí 3T a leasú.

               Rangódh an tAontas táirgí a léirítear i ndoiciméid NC2712 agus NC2755 i gceannteideal 84.85 in CC2022 mar chodanna de phrintéirí 3T agus láithreacht comhpháirteanna leictreonacha chun ceangal le printéir 3T.

               III.7
                     Tuarascáil ón 57ú Seisiún d’Fochoiste Athbhreithnithe CC (Doic. NR1434)

               III.8.
                     Ábhair le haghaidh cinnidh. (Doic. NC2709)

               (a)Iarscríbhinní C/4 agus D/8 – Leasuithe ar na Nótaí Míniúcháin (CC 2022) (Mír VI)

               (b)Iarscríbhinní C/5, D/9 agus D/22 – Leasuithe ar na Nótaí Míniúcháin (CC‑2022) (Roinn VII)

               (c)Iarscríbhinní C/8 agus D/12 – Leasuithe ar na Nótaí Míniúcháin a leanann moladh airteagal 16 an 28 Meitheamh 2019 (Roinn XIII)

               (d)Iarscríbhinní C/13 agus D/17 – Leasuithe ar na Nótaí Míniúcháin a leanann Moladh Airteagal 16 an 28 Meitheamh 2019. (Roinn XX)

               (e)Iarscríbhinní C/14 agus D/18 – Leasuithe féideartha ar na Nótaí Míniúcháin i ndáil le trealamh áirithe le haghaidh páirceanna siamsaíochta (Togra ó na Stáit Aontaithe)

               Comhaontóidh an tAontas leis na leasuithe uile atá beartaithe sna doiciméid.

               (f)Iarscríbhinní C/1 agus D/5 – Leasuithe féideartha ar na Nótaí Míniúcháin a ghabhann le ceannteideal 15.09 maidir le holaí olóige íona eile, agus ceannteideal 15.15 maidir le samplaí de shaill mhiocróbach agus olaí miocróbacha

               Maidir le Nótaí Míniúcháin an Chórais Chomhchuibhithe a ghabhann le ceannteideal 15.09, tacóidh an tAontas leis an togra ón Aontas Eorpach (rogha 2) agus an togra nua ó Cheanada (rogha 3). Maidir le hítim (D)(2), tacóidh an tAontas le “nó” (rogha 2) a úsáid seachas “agus/nó”.

               Maidir le Nótaí Míniúcháin an Chórais Chomhchuibhithe a ghabhann le ceannteideal 15.15, tacóidh an tAontas leis an úsáid a bhaint as an gcor cainte “orgánach aonchille” (rogha 1), agus an úsáid a bhaint as “nó” (rogha 2) seachas as “agus/nó”. I samplaí (a) agus (b), tacóidh an tAontas leis an úsáid a bhaint as an gcor cainte “faighte ó” (rogha 2).

               (g)Iarscríbhinní C/3 agus D/7 – Leasuithe féideartha ar na Nótaí Míniúcháin maidir le “placebos” agus “fearais thrialacha cliniciúla dall dúbailte” i gceannteideal 30.06 (Iarratas ón Astráil)

               Maidir leis an abairt “Áirítear i placebos an cheannteidil seo freisin [vacsaíní rialaithe] [vacsaíní faoi rialú] [vacsaíní a úsáidtear mar shubstaintí rialaithe agus] atá curtha faoi cheadúnas le haghaidh úsáid i dtrialacha cliniciúla atá aitheanta.”, ní thacóidh an tAontas leis an abairt sin a chur le téacs ítim (12) de Nótaí Míniúcháin an Chórais Chomhchuibhithe a ghabhann le ceannteideal 30.06, ar an ábhar nach bhfuil sé soiléir cén cineál substaintí a bhfuil cur síos orthu ann. Má chinneann na Páirtithe Conarthacha eile é a chur leis, tacóidh an tAontas le “vacsaíní a úsáidtear mar shubstaintí rialaithe” (rogha 3), nó más gá le solúbthacht, “vacsaíní rialaithe” (rogha 1).

               Maidir leis an abairt “[Is féidir go gclúdaítear táirgí íocshláinte luibhe [le haghaidh úsáidí teiripeacha nó próifiolacsacha i substaintí gníomhacha atá le tástáil].]”, leanfaidh an tAontas de bheith solúbtha maidir le cur leis an téacs, ach ní thacóidh sé le liosta oscailte samplaí mar a mhol Toscaireacht na Stát Aontaithe.

               (h)Iarscríbhinní C/6 agus D/10 – Leasuithe ar na Nótaí Míniúcháin a leanann Moladh Airteagal 16 an 28 Meitheamh 2019 (Roinn IX)

               Tacóidh an tAontas leis an togra le haghaidh Nótaí Míniúcháin Cheannteidil a chur le ceannteidil 4412.41, 4412.42 agus 4412.49. Iarrfaidh an tAontas go gcuirfí an téacs atá beartaithe faoi réir anailíse breise agus go gcuirfí feabhas air d’fhonn é a thabhairt i gcomhréir le cleachtais rangaithe reatha an Aontais (mar shampla, treoshuíomh na veinírí).

               (i)Iarscríbhinní C/7 agus D/11 – Leasuithe ar na Nótaí Míniúcháin a leanann Moladh Airteagal 16 an 28 Meitheamh 2019 (Ranna XI agus XII)

               Tacóidh an tAontas le “clúdach parasheismeach balla” agus “geoiteicstílí” a chur leis an liosta samplaí de theicstílí leictreonacha. Sa téacs a bhaineann le “geoiteicstílí”, tacóidh an tAontas leis an téacs “braiteoir déanta as snáithíní nó ar a laghad é a bheith comhtháthaithe go hiomlán sna snáithíní (rogha 2) mar a mhol an tAontas roimhe seo.

               Tacóidh an tAontas le téacsanna a fhormheasfaidh an Fochoiste Athbhreithnithe a ghlacadh go sealadach.

               (j)Iarscríbhinní C/12 agus D/16 – Leasuithe ar na Nótaí Míniúcháin a leanann Moladh Airteagal 16 an 28 Meitheamh 2019 (Roinn XVII)

               Tacóidh an tAontas leis an tagairt maidir le ceamairí buanchomhtháite a chur isteach in alt 3 de Nótaí Míniúcháin an Chórais Chomhchuibhithe a ghabhann le ceannteideal 88.06, ar choinníoll go ndéantar athbhreithniú ar an Tuairim maidir le Rangú lena rangaítear dordán a bhfuil ceamara comhtháite leis i gceannteideal 85.25 agus go ndéantar í a ailíniú i gcomhréir le CC2022 agus Nótaí Míniúcháin an Chórais Chomhchuibhithe.

               Maidir le mír 4 de Nótaí Míniúcháin an Chórais Chomhchuibhithe a ghabhann le ceannteideal 88.06, tacóidh an tAontas leis an togra ón tSín le critéir bhreise arna dtabhairt isteach ag an Aontas (an dara rogha).

               (k)Iarscríbhinní C/15 agus D/19 – Leasú féideartha ar na Nótaí Míniúcháin a ghabhann le Caibidil 97 maidir le hairteagail chultúrtha ar leith (Togra ó na Stáit Aontaithe)

               Ní thacaíonn an tAontas le liosta na n‑ítimí a luaitear mar shamplaí, de dheasca go raibh siad an‑sonrach agus teoranta i ndáil le raon feidhme na n‑airteagal a rangófar faoi fho‑cheannteideal 9705.10 a mhíniú.

               Tugann an tAontas dá aire freisin nach dtabharfadh na sainmhínithe agus na samplaí atá curtha ar fáil soiléireacht maidir leis an gcaoi le “feistis náisiúnta thraidisiúnta” nó “seancharranna” a rangú, mar shampla.

               (l)Iarscríbhinní C/16 agus D/20 – Leasú ar Nótaí Míniúcháin RLG (CC 2022)

               Tacóidh an tAontas leis an togra bunaidh ó Rúnaíocht EDC (rogha 1, ag úsáid an téarma “níl ach”, ach a bheith solúbtha i gcónaí maidir leis an gcor cainte “nach ndéantar obair bhreise seachas”) agus iarrfaidh sé go n‑ailíneofar na téacsanna i mBéarla agus i bhFraincis.

               III.9.
                     Leasú féideartha ar an Nóta Míniúcháin a ghabhann le ceannteideal 71.04 maidir le diamaint shintéiseacha (Togra ó Phróiseas Kimberley) (Doic. NC2757)

               Comhaontóidh an tAontas na modhnuithe atá beartaithe don tríú mír nua a ghabhann le ceannteideal 71.04 agus le hítim nua (3)a chruthú, ítim a ghabhann leis an gceannteideal Nótaí Míniúcháin a ghabhann le ceannteideal 7104.91.

               III.10.
                     Rangú eilimint de leictrea‑micrichórais mheicniúla in CC 2022 (Togra ón Rúnaíocht)

               Rangódh an tAontas an táirge i gceannteideal 85.41.


               AN COIMISIÚN EORPACH
            An Bhruiséil,22.9.2020
            COM(2020) 576 final
            2020/0263(NLE)
            Togra le haghaidh
            CINNEADH ÓN gCOMHAIRLE
            maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe lena leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, i dtaca le haontachas Stát Neamhspleách Shamó, aontachas Oileáin Sholomón agus aontachas Oileánstát eile san Aigéan Ciúin amach anseo

               MEABHRÁN MÍNIÚCHÁIN

               1.COMHTHÉACS AN TOGRA

               1.1.Forais agus cuspóirí an togra

               Is é atá sa togra le haghaidh Cinneadh ón gComhairle a ghabhann leis seo an ionstraim dlí i ndáil le síniú agus cur i bhfeidhm sealadach an Chomhaontaithe lena leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, de bhun Airteagal 218(5) CFAE.

               Thug an Chomhairle údarú don Choimisiún tús a chur le caibidlíocht i leith Comhaontuithe Comhpháirtíochta Eacnamaíche (CCEnna) le Grúpa Stát na hAfraice, Mhuir Chairib agus an Aigéin Chiúin (ACC) an 12 Meitheamh 2002.

               An 30 Iúil 2009, shínigh an tAontas an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile
                  1
                (an “Comhaontú Comhpháirtíochta Eatramhach”) lena mbunaítear creat maidir le Comhaontú Comhpháirtíochta Eacnamaíche.

               Is é is aidhm don Chomhaontú:

               (a)é a chur ar a gcumas do Stáit san Aigéan Ciúin tairbhiú den rochtain níos fearr ar an margadh a chuireann an tAontas ar fáil;

               (b)an fhorbairt inbhuanaithe agus na Stáit atá san Aigéan Ciúin a chomhtháthú de réir a chéile sa gheilleagar domhanda, an dá ní sin a chur chun cinn;

               (c)limistéar saorthrádála idir na Páirtithe a bhunú atá bunaithe ar an leas coiteann, tríd an trádáil a léirscaoileadh de réir a chéile ar bhealach a chomhlíonann rialacha EDT agus prionsabal na neamhshiméadrachta, agus riachtanais shonracha agus srianta acmhainneachta na Stát san Aigéan Ciúin á gcur san áireamh, ó thaobh leibhéal agus uainithe gealltanas de;

               (d)na socruithe iomchuí um réiteach díospóidí a shocrú; agus

               (e)na socruithe institiúideacha iomchuí a shocrú.

               Tá an Comhaontú Comhpháirtíochta Eatramhach á chur i bhfeidhm go sealadach idir an tAontas agus Nua-Ghuine Phapua ó bhí an 20 Nollaig 2009 ann agus idir an tAontas agus Poblacht Fhidsí ó bhí an 28 Iúil 2014 ann.

               Le hAirteagal 80 den Chomhaontú Comhpháirtíochta Eatramhach, foráiltear gur féidir le hOileánstáit eile san Aigéan Ciúin aontú don Chomhaontú ar bhonn tairiscint i leith rochtain ar an margadh lena gcomhlíontar Airteagal XXIV de GATT 1994. Dá réir sin, d'aontaigh Stát Neamhspleách Shamó agus Oileáin Sholomón don Chomhaontú an 21 Nollaig 2018
                  2
                agus an 7 Bealtaine 2020
                  3
                faoi seach, agus tá an Comhaontú á chur i bhfeidhm acu go sealadach ó bhí an 31 Nollaig 2018 ann agus an 17 Bealtaine 2020 ann, faoi seach. Tá nósanna imeachta na bPáirtithe ar bun le haghaidh aontachas Ríocht Thonga a léirigh gur spéis léi aontú don Chomhaontú Comhpháirtíochta Eatramhach.

               Tar éis aontachas Stát Neamhspleách Shamó agus aontachas Oileáin Sholomón, is gá an Comhaontú a mhodhnú chun na tíortha sin a liostú mar Pháirtithe sa Chomhaontú Comhpháirtíochta Eatramhach. Beidh gá le leasuithe teicniúla comhchosúla a dhéanamh ar an gComhaontú Comhpháirtíochta Eatramhach gach uair a aontóidh Oileánstát eile san Aigéan Ciúin dó.

               1.2Coiste Trádála CCE

               Le hAirteagal 68 den Chomhaontú Comhpháirtíochta Eatramhach, bunaítear Coiste Trádála ar a bhfuil ionadaithe na bPáirtithe (an tAontas Eorpach agus na Stáit san Aigéan Ciúin).

               Déileálfaidh an Coiste Trádála leis na hábhair uile is gá chun an Comhaontú Comhpháirtíochta Eatramhacha a chur chun feidhme. Le linn dó a fheidhmeanna a chomhlíonadh, féadfaidh an Coiste Trádála:

               (a)aon choiste nó comhlacht speisialta is gá maidir le cur chur chun feidhme an Chomhaontaithe a bhunú agus a mhaoirsiú;

               (b)teacht le chéile tráth ar bith a bheidh comhaontaithe ag na Páirtithe;

               (c)aon saincheist faoin gComhaontú a mheas agus beart iomchuí a dhéanamh i bhfeidhmiú a fheidhmeanna; agus

               (d)cinntí nó moltaí a dhéanamh i gcásanna dá bhforáiltear sa Chomhaontú.

                  Le hAirteagal 78 (clásal maidir le hathbhreithniú), foráiltear go bhféadfaidh an Coiste Trádála athbhreithniú a dhéanamh ar an gComhaontú Comhpháirtíochta Eatramhach agus ar a chur chun feidhme, a oibríocht agus a fheidhmíocht i gcás inar gá agus moltaí iomchuí a dhéanamh do na Páirtithe maidir lena leasú.

               Toradh an séú agus an seachtú Coiste Trádála

               An 24 Deireadh Fómhair 2018, rinne na Páirtithe sa Chomhaontú (an tAontas Eorpach, Nua-Ghuine Phapua, Fidsí), agus Stát Neamhspleách Shamó, Oileáin Sholomón agus Tonga mar bhreathnóirí, tuairimí a mhalartú le chéile maidir leis an raon feidhme agus an nós imeachta le haghaidh leasuithe teicniúla ar an gComhaontú Comhpháirtíochta Eatramhach a thabhairt isteach, modhnuithe atá riachtanach tar éis aontachais.

               Leag na Páirtithe amach go mbeadh raon feidhme na leasuithe teoranta do Stát aontach san Aigéan Ciúin a liostáil mar Pháirtí sa Chomhaontú Comhpháirtíochta Eatramhach agus a thairiscint rochtana ar an margadh a chur le hIarscríbhinn II a ghabhann leis an gComhaontú (dleachtanna custaim ar tháirgí de thionscnamh Pháirtí an Aontais Eorpaigh). Maidir leis an nós imeachta, thug na Páirtithe dá n‑aire nach bhfuil sé de chumhacht ag an gCoiste Trádála faoi láthair leasuithe den sórt sin a thabhairt isteach (ní leor an bunús dlí faoin gComhaontú Comhpháirtíochta Eatramhach). Rinne na Páirtithe tuairimí a mhalartú ar na trí rogha nós imeachta a leanas.

               Rogha 1 – a mheas go bhfuil sé intuigthe go dtugtar isteach na leasuithe lena mbaineann sa Chomhaontú Comhpháirtíochta Eatramhach de bhua aontachais (Airteagal 80); dá réir sin, ní gá na modhnuithe sin a thabhairt isteach go sainráite trí bhíthin nós imeachta sonrach.

               Rogha 2 – d'fhéadfadh an Coiste Trádála dearbhú a dhéanamh i dtaca leis an mbealach ar cheart tuiscint a bhaint as an gComhaontú Comhpháirtíochta Eatramhach tar éis aontachais, maidir leis na leasuithe teicniúla a bhfuil gá leo. Le hAirteagal 68(4)(c), foráiltear an bunús dlí do dhearbhú den chineál sin.

               Rogha 3 – d'fhéadfadh na Páirtithe Airteagal 80 den Chomhaontú Comhpháirtíochta Eatramhach a leasú chun cumhacht a thabhairt don Choiste Trádála na cinntí is gá a ghlacadh i bhfianaise aontachas nua.

               Chomhaontaigh an Coiste Trádála go soláthrófaí deimhneacht dhlíthiúil le Rogha 3, agus gheall an Coiste go molfadh sé do na Páirtithe Airteagal 80 a leasú dá réir. De dhroim a seachtú cruinniú an 3 go dtí an 4 Deireadh Fómhair 2019, ghlac an Coiste Trádála moladh chun na críche sin, i gcomhréir leis an seasamh a bhí le glacadh thar ceann an Aontais (Cinneadh (AE) 2019/1707 ón gComhairle an 17 Meitheamh 2019, IO L 260, 11.10.2019, lch. 45).

               1.3.Comhsheasmhacht le forálacha beartais atá sa réimse beartais cheana

               Leis an togra, cuirtear an Comhaontú Comhpháirtíochta idir Comhaltaí Ghrúpa Stát na hAfraice, Mhuir Chairib agus an Aigéin Chiúin (ACC), de pháirt amháin, agus an Comhphobal Eorpach agus a Bhallstáit, den pháirt eile (“Comhaontú Comhpháirtíochta ACC-AE”, nó Comhaontú Cotonou)
                  4
                i bhfeidhm, arb é an bunús dlí é leis an gComhaontú Comhpháirtíochta Eatramhach.

               Le haontachas Stát eile san Aigéan Ciúin don Chomhaontú Comhpháirtíochta Eatramhach, déantar creat dlíthiúil chaidreamh trádála an Aontais le tíortha comhpháirtíochta a dhaingniú, chomh maith leis an trádáil chómhalartach agus an comhtháthú sa gheilleagar domhanda a éascú. Déanann sé na Stáit sin a chuimsiú freisin sa chóras comhrialacha agus comhinstitiúidí arna mbunú ag an gComhaontú.

               1.4.Comhsheasmhacht le beartais eile de chuid an Aontais

               Is comhaontú trádála é an Comhaontú Comhpháirtíochta Eatramhach lena gcuirtear le forbairt chomhchuí na trádála domhanda, lena dtugtar rochtain neamhshiméadrach ar an margadh do Stáit aontacha nua agus lena ligtear dóibh earnálacha íogaire a chosaint ar an léirscaoileadh, agus, san am céanna, lena gcuirtear ar fáil líon mór coimircí agus clásal i ndáil le naíthionscal a chosaint. Tá forálacha sa Chomhaontú maidir leis na rialacha tionscnaimh a éascaíonn onnmhairí na Stát sin isteach san Aontas. Tá forálacha ann freisin maidir le forbairt inbhuanaithe (Airteagal 3) lena n‑athdhearbhaíonn na Páirtithe go mbeidh cuspóir na forbartha inbhuanaithe ina chuid dhílis d'fhorálacha an Chomhaontaithe, i gcomhréir leis na cuspóirí agus prionsabail uileghabhálacha a leagtar síos i gComhaontú Cotonou, go háirithe an gealltanas ginearálta chun an bhochtaineacht a laghdú agus a dhíothú ar deireadh ar bhealach atá comhsheasmhach le cuspóirí na forbartha inbhuanaithe. Cuireann na forálacha seo le cuspóir an Chomhtháthaithe Beartas ar mhaithe le Forbairt agus tá siad comhsheasmhach le hAirteagal 208(2) CFAE.

               2.EILIMINTÍ DLÍ AN TOGRA

               2.1.Bunús dlí

               Is é bunús dlí an chinnidh seo ón gComhairle an Conradh ar Fheidhmiú an Aontais Eorpaigh, go háirithe an chéad fhomhír d'Airteagal 207(4), i gcomhar le hAirteagal 218(5) de.

               2.2.Coimhdeacht (maidir le hinniúlacht neamheisiach)

               Is inniúlacht eisiach de chuid an Aontais é an comhbheartas tráchtála, i gcomhréir le hAirteagal 3 CFAE.

               2.3.Comhréireacht

               Tá gá leis an togra seo chun gealltanais idirnáisiúnta an Aontais a chur chun feidhme, mar a leagtar amach i gComhaontú Comhpháirtíochta ACC-AE, go háirithe chun socruithe trádála nua atá comhoiriúnach do rialacha EDT a thabhairt i gcrích, socruithe a dhéanann bacainní ar thrádáil idir na Páirtithe a bhaint de réir a chéile agus comhar i ngach réimse a bhaineann le trádáil leis na Stáit san Aigéan Ciúin a fheabhsú.

               2.4.An rogha ionstraime

               Níl aon ionstraim dlí eile ann a d'fhéadfaí a úsáid chun an cuspóir a chuirtear in iúl sa togra seo a bhaint amach.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               3.1.Measúnú tionchair

               Rinneadh measúnú tionchair inbhuanaitheachta (SIA) ar Chomhaontuithe Comhpháirtíochta Eacnamaíche ACC‑AE idir 2003 agus 2007. D'fhoilsigh an Coimisiún Eorpach na téarmaí tagartha le haghaidh an tionscadail sin in 2002 mar chuid de ghlao iomaíoch ar thairiscintí. De thoradh an ghlao sin ar thairiscintí, bronnadh creatchonradh cúig bliana ar PwC France i mí Lúnasa 2002. Cuireadh dréachtleagan de thuarascáil chríochnaitheach SIA i láthair páirtithe leasmhara san Eoraip le linn an chruinnithe maidir le Comhphlé an Aontais leis an tSochaí Shibhialta a d'eagraigh an Coimisiún Eorpach an 23 Márta 2007 i mBruiséil na Beilge.

               3.2.Oiriúnacht rialála agus simpliú

                  Níl formheas an Chomhaontaithe lena leasaítear an Comhaontú Comhpháirtíochta Eatramhach faoi réir nósanna imeachta REFIT; ní thiocfaidh aon chostas ar FBManna an Aontais dá bharr; agus ní chruthaítear aon fhadhb leis ó thaobh na timpeallachta digití de.

               3.3.Cearta bunúsacha

                  Níl aon iarmhairt ag an togra seo maidir le cosaint na gceart bunúsach san Aontas.

               4.IMPLEACHTAÍ BUISÉADACHA

                  Níl aon impleacht bhuiséadach ag an gCinneadh atá beartaithe.

               5.EILIMINTÍ EILE

               5.1.Míniúchán mionsonraithe ar fhorálacha sonracha an togra

               Le hAirteagal 1 den togra, formheastar síniú an Chomhaontaithe lena leasaítear an Comhaontú Comhpháirtíochta Eatramhach thar ceann an Aontais.

               Le hAirteagal 2, údaraítear d'Ardrúnaíocht na Comhairle an ionstraim lánchumhachtaí a bhunú i ndáil le síniú an Chomhaontaithe lena leasaítear an Comhaontú Comhpháirtíochta Eatramhach.

               Le hAirteagal 3, sonraítear go gcuirfear an Comhaontú lena leasaítear an Comhaontú Comhpháirtíochta Eatramhach i bhfeidhm ar bhonn sealadach.

               Le hAirteagal 4, bunaítear dáta theacht i bhfeidhm an Chinnidh.

               2020/0263 (NLE)

               Togra le haghaidh

               CINNEADH ÓN gCOMHAIRLE

               maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe lena leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, i dtaca le haontachas Stát Neamhspleách Shamó, aontachas Oileáin Sholomón agus aontachas Oileánstát eile san Aigéan Ciúin amach anseo

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 207(4), i gcomhar le hAirteagal 218(5) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An 12 Meitheamh 2002, thug an Chomhairle údarú don Choimisiún tús a chur le caibidlíocht i leith Comhaontuithe Comhpháirtíochta Eacnamaíche le Grúpa Stát na hAfraice, Mhuir Chairib agus an Aigéin Chiúin (ACC)
                  5
               .

               (2)Síníodh an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile
                  6
                (an “Comhaontú Comhpháirtíochta Eatramhach”), lena mbunaítear creat do Chomhaontú Comhpháirtíochta Eacnamaíche, i Londain an 30 Iúil 2009. Tá an Comhaontú Comhpháirtíochta Eatramhach á chur i bhfeidhm go sealadach idir an tAontas agus Nua-Ghuine Phapua ó bhí an 20 Nollaig 2009 ann agus idir an tAontas agus Fidsí ó bhí an 28 Iúil 2014 ann.

               (3)Foráiltear le hAirteagal 80 den Chomhaontú Comhpháirtíochta Eatramhach maidir le haontachas Oileánstát eile san Aigéan Chiúin. Le Cinneadh (AE) 2018/1908
                  7
                agus le Cinneadh (AE) 2020/409
                  8
               , d'fhormheas an Chomhairle aontachas Shamó agus aontachas Oileáin Sholomón leis an gComhaontú Comhpháirtíochta Eatramhach. D'aontaigh Samó don Chomhaontú Comhpháirtíochta Eatramhach an 21 Nollaig 2018 agus tá sé á chur i bhfeidhm go sealadach aige ó bhí an 31 Nollaig 2018 ann; d'aontaigh Oileáin Sholomón don Chomhaontú Comhpháirtíochta Eatramhach an 7 Bealtaine 2020 agus tá sé á chur i bhfeidhm go sealadach aige ó bhí an 17 Bealtaine 2020 ann.

               (4)Tar éis aontachas Shamó agus aontachas Oileáin Sholomón, ar chúiseanna deimhneachta dlíthiúla, is gá an Comhaontú Comhpháirtíochta Eatramhach a leasú chun na tíortha sin a liostú mar Pháirtithe sa Chomhaontú Comhpháirtíochta Eatramhach. Bíonn gá le leasú comhchosúil a dhéanamh ar an gComhaontú Comhpháirtíochta Eatramhach gach uair a aontaíonn Oileánstát eile san Aigéan Ciúin don Chomhaontú.

               (5)Le hAirteagal 68 den Chomhaontú Comhpháirtíochta Eatramhach, bunaítear Coiste Trádála a dhéileálfaidh leis na hábhair uile is gá chun an Comhaontú a chur chun feidhme. Is iomchuí a thabhairt de chumhacht don Choiste Trádála cinneadh a dhéanamh faoi aon leasú ar an gComhaontú Comhpháirtíochta Eatramhach a d'fhéadfadh a bheith riachtanach tar éis aontachas Oileánstát eile san Aigéan Ciúin.

               (6)Le Cinneadh (AE) 2019/1707
                  9
               , chinn an Chomhairle ar an seasamh a bhí le glacadh thar ceann an Aontais sa Choiste Trádála a mhéid a bhaineann leis na leasuithe sin, leasuithe a comhaontaíodh ag an seachtú cruinniú de chuid an Choiste Trádála a reáchtáladh an 4 Deireadh Fómhair 2019.

               (7)Ba cheart, dá bhrí sin, an Comhaontú lena leasaítear an Comhaontú Comhpháirtíochta Eatramhach a shíniú thar ceann an Aontais, faoi réir a thabhairt i gcrích ar dháta níos déanaí.

               (8)Ós rud é go ndéantar foráil in Airteagal 76(2) den Chomhaontú Comhpháirtíochta Eatramhach maidir lena chur i bhfeidhm sealadach go dtí go dtiocfaidh sé i bhfeidhm, ba cheart an Comhaontú lena leasaítear an Comhaontú Comhpháirtíochta Eatramhach a chur i bhfeidhm go sealadach.

               TAR ÉIS AN CINNEADH SEO A GHLACADH:

               Airteagal 1

               1.Formheastar leis seo síniú an Chomhaontaithe lena leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, i dtaca le haontachas Stát Neamhspleách Shamó, aontachas Oileáin Sholomón agus aontachas Oileánstát eile san Aigéan Ciúin amach anseo, thar ceann an Aontais Eorpaigh, faoi réir thabhairt i gcrích an Chomhaontaithe sin.

               2.Cuirtear téacs an Chomhaontaithe atá le síniú i gceangal leis an gCinneadh seo.

               Airteagal 2

               Bunóidh Ardrúnaíocht na Comhairle an ionstraim lánchumhachtaí i ndáil le síniú an Chomhaontaithe, faoi réir a thabhairt i gcrích, don duine nó do na daoine arna sonrú ag idirbheartaí an Chomhaontaithe.

               Airteagal 3

               Cuirfear an Comhaontú i bhfeidhm go sealadach, i gcomhréir le hAirteagal 76(2) den Chomhaontú Comhpháirtíochta Eatramhach, ón lá a shíneofar é go dtí go dtiocfaidh sé i bhfeidhm.

               Airteagal 4

               Tiocfaidh an Cinneadh seo i bhfeidhm an lá a ghlacfar é.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh ón gComhairle an 13 Iúil 2009 maidir le síniú agus cur i bhfeidhm sealadach an Chomhaontaithe Comhpháirtíochta Eatramhaigh idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile (IO L 272, 16.10.2009, lch. 1).

                     (2)

                        IO L 333, 28.12.2018, lch. 1.

                     (3)

                        IO L 85, 20.3.2020, lch. 1.

                     (4)

                        IO L 287, 4.11.2010, lch. 3. Comhaontú arna leasú leis an gComhaontú a síníodh i Lucsamburg an 25 Meitheamh 2005 (IO L 209, 11.8.2005, lch. 27) agus leis an gComhaontú a síníodh in Ouagadougou an 22 Meitheamh 2010 (IO L 287, 4.11.2010, lch. 3).

                     (5)

                        Treoracha ón gComhairle maidir le caibidlíocht i leith Comhaontuithe Comhpháirtíochta Eacnamaíche le tíortha agus réigiúin ACC (9930/02 (DG E II) HH/sg).

                     (6)

                        IO L 272, 16.10.2009, lch. 2.

                     (7)

                        Cinneadh ón gComhairle (AE) 2018/1908 an 6 Nollaig 2018 maidir le haontachas Shamó leis an gComhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile (IO L 333, 28.12.2018, lch. 1.)

                     (8)

                        Cinneadh ón gComhairle (AE) 2020/409 an 17 Feabhra 2020 maidir haontachas Oileáin Sholomón leis an gComhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile (IO L 85, 20.3.2020, lch. 1.)

                     (9)

                        Cinneadh ón gComhairle (AE) 2019/1707 an 17 Meitheamh 2019 maidir leis an seasamh atá le glacadh, thar ceann an Aontais Eorpaigh, sa Choiste Trádála a bunaíodh faoin gComhaontú Comhpháirtíochta Eatramhach idir an Comhphobal Eorpach, de pháirt amháin agus na Stáit san Aigéan Ciúin, den pháirt eile, a mhéid a bhaineann le moladh maidir le leasuithe áirithe a dhéanamh ar an gComhaontú chun aontachas Shamó agus aontachas Oileánstát eile san Aigéan Ciúin amach anseo a chur san áireamh (OI L 260, 11.10.2019, lch. 45.)

    ---documentbreak---

               AN COIMISIÚN EORPACH
            An Bhruiséil,22.9.2020
            COM(2020) 576 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe lena leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, i dtaca le haontachas Stát Neamhspleách Shamó, aontachas Oileáin Sholomón agus aontachas Oileánstát eile san Aigéan Ciúin amach anseo

               COMHAONTÚ

               lena leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, i dtaca le haontachas Stát Neamhspleách Shamó, aontachas Oileáin Sholomón agus aontachas Oileánstát eile san Aigéan Ciúin amach anseo

               AN tAONTAS EORPACH,

               de pháirt, agus

               POBLACHT FHIDSÍ (dá ngairtear “Fidsí” anseo feasta),

               STÁT NEAMHSPLEÁCH NUA‑GHUINE PHAPUA (dá ngairtear “Nua-Ghuine Phapua” anseo feasta),

               STÁT NEAMHSPLEÁCH SHAMÓ (dá ngairtear “Samó” anseo feasta), agus

               OILEÁIN SHOLOMÓN,

               dá ngairtear “na Stáit san Aigéan Ciúin” freisin anseo feasta,

               den pháirt eile,

               AG FÉACHAINT DON Chomhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile
                  1
                (an “Comhaontú Comhpháirtíochta Eatramhach”), lena mbunaítear creat maidir le Comhaontú Comhpháirtíochta Eacnamaíche, comhaontú a síníodh i Londain an 30 Meitheamh 2009 agus atá á chur i bhfeidhm go sealadach idir an tAontas Eorpach agus Nua‑Ghuine Phapua ó bhí an 20 Nollaig 2009 ann agus idir an tAontas Eorpach agus Fidsí ó bhí an 28 Iúil 2014 ann;

               AG FÉACHAINT DÓ go bhforáiltear le hAirteagal 80 den Chomhaontú Comhpháirtíochta Eatramhach gur féidir le hOileánstáit eile san Aigéan Ciúin aontú don Chomhaontú ar bhonn tairiscint i leith rochtain ar an margadh lena gcomhlíontar Airteagal XXIV de CGTT 1994;

               AG FÉACHAINT DÓ gur aontaigh Samó agus Oileáin Sholomón don Chomhaontú Comhpháirtíochta Eatramhach an 21 Nollaig 2018 agus an 7 Bealtaine 2020 faoi seach, trína n-ionstraimí aontachais a thaisceadh, agus dá réir sin tháinig siad chun bheith ina bPáirtithe Conarthacha sa Chomhaontú;

               AG FÉACHAINT DÓ go bhfuil feidhm shealadach ag an gComhaontú Comhpháirtíochta Eatramhach idir an tAontas Eorpach agus Samó ón 31 Nollaig 2018, agus idir an tAontas Eorpach agus Oileáin Sholomón ón 17 Bealtaine 2020;

               AG FÉACHAINT DON mholadh an 4 Deireadh Fómhair 2019 ón gCoiste Trádála arna bhunú leis an gComhaontú Comhpháirtíochta Eatramhach a bhaineann leis na leasuithe atá le déanamh ar an gComhaontú sin chun aontachas Oileánstát san Aigéan Ciúin leis an gComhaontú Comhpháirtíochta Eatramhach a chur san áireamh;

               AG ATHDHEARBHÚ a ngealltanas don Chomhaontú Comhpháirtíochta Eatramhach a chur chun feidhme, agus ós mian leo oibriú i gcomhar chun cuspóirí an Chomhaontaithe a ghnóthú;

               ÓS MIAN LEO aontachas Oileánstát eile san Aigéan Ciúin leis an gComhaontú Comhpháirtíochta Eatramhach a éascú agus na tairbhí a eascraíonn as an gComhaontú a chur ar fáil dóibh,

               TAR ÉIS CINNEADH AR CHOMHAONTÚ A THABHAIRT I gCRÍCH:

               Airteagal 1

               Leasú ar an gComhaontú Comhpháirtíochta Eatramhach

               Leasaítear an Comhaontú Comhpháirtíochta Eatramhach idir an Comhphobal Eorpach, de pháirt amháin, agus na Stáit san Aigéan Ciúin, den pháirt eile, mar a leanas:

               1.In Airteagal 70, cuirtear an méid seo a leanas in ionad mhír 1:

               “1.
                     Chun críocha an Chomhaontaithe seo, is é atá sna “Páirtithe Conarthacha” an Comhphobal Eorpach, dá dtagraítear mar “Páirtí CÉ”, de pháirt amháin, agus Nua‑Ghuine Phapua, Poblacht Fhidsí, Stát Neamhspleách Shamó agus Oileáin Sholomón, dá dtagraítear mar “na Stáit san Aigéan Ciúin”, den pháirt eile.”.

               2.In Airteagal 80, cuirtear an mhír 3 seo a leanas leis:

               “3.
                     Féadfaidh an Coiste Trádála cinneadh a dhéanamh faoi aon leasú ar an gComhaontú a d'fhéadfadh a bheith riachtanach tar éis aontachas Oileánstáit eile san Aigéan Ciúin.”.

               Airteagal 2

               Teacht i bhfeidhm

               1.Tiocfaidh an Comhaontú seo i bhfeidhm de réir na gcoinníollacha céanna dá bhforáiltear in Airteagal 76(1) den Chomhaontú Comhpháirtíochta Eatramhach.

               2.Cuirfear an Comhaontú seo i bhfeidhm go sealadach de réir na gcoinníollacha céanna dá bhforáiltear in Airteagal 76(2) den Chomhaontú Comhpháirtíochta Eatramhach.

               Airteagal 3

               Téacsanna barántúla

               Tarraingeofar an Comhaontú seo suas i ndúblach sna teangacha seo a leanas: an Béarla, an Bhulgáiris, an Chróitis, an Danmhairgis, an Eastóinis, an Fhionlainnis, an Fhraincis, an Ghearmáinis, an Ghréigis, an Iodáilis, an Laitvis, an Liotuáinis, an Mháltais, an Ollainnis, an Pholainnis, an Phortaingéilis, an Rómáinis, an tSeicis, an tSlóivéinis, an tSlóvaicis, an Spáinnis, an tSualainnis agus an Ungáiris, agus comhúdarás ag gach ceann de na téacsanna sin.

               DÁ FHIANÚ SIN, tá na Lánchumhachtaigh thíos-sínithe, atá údaraithe go cuí chuige sin, tar éis an Comhaontú seo a shíniú.

               Arna dhéanamh i(n) [cathair] an [dáta].

               Thar ceann an Aontais Eorpaigh

               Thar ceann Phoblacht Fhidsí

               Thar ceann Stát Neamhspleách Nua‑Ghuine Phapua

               Thar ceann Stát Neamhspleách Shamó

               Thar ceann Oileáin Sholomón

                     (1)

                        IO L 272, 16.10.2009, lch. 2.


               AN COIMISIÚN EORPACH
            An Bhruiséil,24.9.2020
            COM(2020) 584 final
            2020/0270(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Choiste Comhpháirtíochta a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, i ndáil leis an leasú ar liosta na ndaoine aonair a bheidh ag feidhmiú mar eadránaithe in imeachtaí um réiteach díospóide

               MEABHRÁN MÍNIÚCHÁIN

               1.Ábhar an togra

               Baineann an togra seo leis an seasamh atá le glacadh thar ceann an Aontais sa Choiste Comhpháirtíochta a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile (“An Comhaontú”), i ndáil leis an gcinneadh atá beartaithe a ghlacadh lena leasófar liosta na ndaoine aonair a bheidh ag feidhmiú mar eadránaithe in imeachtaí um réiteach díospóide

               2.Comhthéacs an togra

               2.1.An Comhaontú

               Tá sé d'aidhm ag an gComhaontú leathnú a dhéanamh ar an gcomhar leitheadach déthaobhach i réimsí eacnamaíocha, trádála agus polaitíochta, agus ar bheartais earnálacha, lena bhforáiltear ar an gcaoi sin bonn fadtéarmach a chur faoin gcaidreamh idir an tAontas agus an Airméin a fhorbairt a thuilleadh. Tríd an t‑idirphlé polaitiúil a threisiú agus trí fheabhas a chur ar an gcomhoibriú i raon leathan réimsí, leagtar síos leis an gComhaontú seo an bhunchloch do rannpháirtíocht éifeachtach dhéthaobhach leis an Airméin.

               Le Cinneadh (AE) 2018/104 ón gComhairle an 20 Samhain 2017, formheasadh síniú agus cur i bhfeidhm sealadach an Chomhaontaithe de bhun Airteagal 385 den Chomhaontú. Cuirtear an Comhaontú i bhfeidhm ar bhonn sealadach ón 1 Meitheamh 2018.

               2.2.An Coiste Comhpháirtíochta

               Sonraítear in Airteagal 363(7) den Chomhaontú cruinniú an Choiste Comhpháirtíochta i bhfoirmíocht ar leith d’fhonn aghaidh a thabhairt ar shaincheisteanna a bhaineann le Teideal VI (Trádáil agus Nithe a Bhaineann le Trádáil) den Chomhaontú. De bhun Airteagal 363(1) agus Airteagal (6) den Chomhaontú, tabharfaidh an Coiste Comhpháirtíochta cúnamh don Chomhairle Comhpháirtíochta a cuid dualgas agus feidhmeanna a chomhlíonadh. Tá an chumhacht aige cinntí a ghlacadh i réimsí ina bhfuil cumhachtaí tarmligthe ag an gComhairle Comhpháirtíochta chuige agus sna cásanna sin dá bhforáiltear sa Chomhaontú. Beidh na cinntí sin ina gceangal ar na Páirtithe sa Chomhaontú, a dhéanfaidh na bearta iomchuí chun iad a chur chun feidhme.

               2.3.An gníomh atá beartaithe ag an gCoiste Comhpháirtíochta

               Foráiltear leis an nós imeachta eadrána a leagtar síos i gCaibidil 13 de Theideal VI den Chomhaontú i gcás ina dteipeann ar na Páirtithe díospóid a réiteach trí dhul ar iontaoibh comhairliúchán, féadfaidh an Páirtí a d'iarr comhairliúchán a iarraidh go mbunófaí painéal eadrána. Ceanglaítear le hAirteagal 339(1) go mbunófar leis an gCoiste Comhpháirtíochta, ar bhonn na dtograí arna ndéanamh ag na Páirtithe, liosta ar a laghad 15 dhuine aonair atá toilteanach agus ábalta a bheith ag feidhmiú mar eadránaithe. Beidh trí fholiosta sa liosta: foliosta amháin do gach Páirtí agus foliosta amháin daoine aonair nach náisiúnaigh den dá Pháirtí iad agus a bheidh ag feidhmiú mar chathaoirleach ar an bpainéal eadrána. Áireofar ar a laghad cúig dhuine aonair ar gach foliosta. Áiritheoidh an Coiste Comhpháirtíochta go gcoinnítear an liosta i gcónaí ar an leibhéal sin.

               Ní mór do na headránaithe agus do na cathaoirligh arna moladh ag an Aontas agus ag Poblacht na hAirméine saineolas speisialaithe a bheith acu sa dlí, sa trádáil idirnáisiúnta agus in ábhair eile a bhaineann le forálacha Theideal VI den Chomhaontú agus ní mór dóibh ceanglas an neamhspleáchais a chomhlíonadh mar a shonraítear in Airteagal 339(2) den Chomhaontú.

               Ar an mbonn sin, bunaíodh liosta na n‑eadránaithe trí chinneadh arna ghlacadh ag an gCoiste Comhpháirtíochta sa i bhFoirmíocht Trádála an 17 Deireadh Fómhair 2019. Ní chomhlíonann duine den chúigear eadránaithe is iarrthóir ó Phoblacht na hAirméine, áfach, ceanglas an neamhspleáchais a thuilleadh mar a shonraítear in Airteagal 339(2) den Chomhaontú.

               Tá eadránaí nua is iarrthóir molta ag Poblacht na hAirméine, a bhfuil saineolas speisialaithe aige sa dlí, sa trádáil idirnáisiúnta agus in ábhair eile a bhaineann le forálacha Theideal VI den Chomhaontú agus a meastar air go gcomhlíonfaidh sé ceanglas an neamhspleáchais mar a shonraítear in Airteagal 339(2) den Chomhaontú.

               Is é an cuspóir atá leis an ngníomh atá beartaithe dá bhrí sin sainiú a thabhairt ar sheasamh an Aontais maidir leis an gcinneadh a ghlacfaidh an Coiste Comhpháirtíochta lena leasaítear liosta na ndaoine aonair atá toilteanach agus ábalta a bheith ag feidhmiú mar eadránaithe in imeachtaí um réiteach díospóide, tríd an t‑iarrthóir nua atá molta ag Poblacht na hAirméine a chur in ionad an duine sin den chúigear eadránaithe is iarrthóir ó Phoblacht na hAirméine nach gcomhlíonann coinníollacha Airteagal 339(2) den Chomhaontú a thuilleadh.

               3.An seasamh atá le glacadh thar ceann an Aontais

               Tá sé d'aidhm ag an seasamh atá le glacadh thar ceann an Aontais leasú a dhéanamh ar liosta na ndaoine aonair atá toilteanach agus ábalta a bheith ag feidhmiú mar eadránaithe in imeachtaí réiteach díospóide.

               4.Bunús dlí

               4.1.Bunús dlí nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos "na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe."

               4.1.2.Cur i bhfeidhm maidir leis an gcás seo

               Is comhlacht a bunaíodh faoin gComhaontú é an Coiste Comhpháirtíochta. Beidh an cinneadh a ghlacfar leis an gCoiste Comhpháirtíochta ina cheangal faoin dlí idirnáisiúnta i gcomhréir le hAirteagal 363(6) den Chomhaontú. Leis an ngníomh atá beartaithe, ní dhéantar creat institiúideach an Chomhaontaithe a fhorlíonadh ná a leasú. Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               Braitheann an bunús dlí substainteach le haghaidh cinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith.

               4.2.2.Cur i bhfeidhm maidir leis an gcás seo

               Baineann príomhchuspóir agus ábhar an ghnímh atá beartaithe le cur chun feidhme chomhbheartas tráchtála an Aontais a áirithiú.

               Dá bhrí sin, is iad Airteagal 207(3) agus an chéad fhomhír d’Airteagal 207(4) an bunús dlí substainteach leis an gcinneadh atá beartaithe.

               4.3.Conclúid

               Ba cheart Airteagal 207 (3) agus an chéad fhomhír d'Airteagal 207(4) a bheith mar bhunús dlí don chinneadh atá beartaithe, i gcomhar le hAirteagal 218(9) CFAE.

               2020/0270 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Choiste Comhpháirtíochta a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, i ndáil leis an leasú ar liosta na ndaoine aonair a bheidh ag feidhmiú mar eadránaithe in imeachtaí um réiteach díospóide

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Síníodh an Comhaontú Comhpháirtíochta Cuimsitheach Feabhsaithe idir an tAontas Eorpach agus Comhphobal Eorpach do Fhuinneamh Adamhach a mBallstáit, de pháirt amháin, agus Poblacht na hAirméine, de pháirt eile
                  1
                (‘an Comhaontú’) thar ceann an Aontais i gcomhréir leis an gCinneadh (AE) ón gComhairle 2018/104
                  2
                agus cuirtear i bhfeidhm é ar bhonn sealadach ón 1 Meitheamh 2018.

               (2)De bhun Airteagal 339(1) den Chomhaontú, bhunaigh an Coiste Comhpháirtíochta liosta 15 dhuine aonair atá toilteanach agus ábalta a bheith ag feidhmiú mar eadránaithe (‘liosta eadránaithe’) ag an gcruinniú a bhí aige an 17 Deireadh Fómhair 2019.

               (3)Chuir an Airméin in iúl don Aontas go bhfuil duine de na headránaithe a bhí molta aici nach gcomhlíonann na coinníollacha a thuilleadh a leagtar amach in Airteagal 339(2) den Chomhaontú agus ba cheart dá bhrí sin iad a ionadú.

               (4)Chun a áirithiú go ndéanfar forálacha an Chomhaontaithe a cuireadh i bhfeidhm go sealadach a oibriú, tá an Coiste Comhpháirtíochta le cinneadh a ghlacadh le leasú a dhéanamh ar liosta na n‑eadránaithe.

               (5)Is iomchuí an seasamh a ghlacfar thar ceann an Aontais a bhunú sa Choiste Comhpháirtíochta mar go mbeidh an dréachtchinneadh ina cheangal ar an Aontas,

               TAR ÉIS AN CINNEADH SEO A GHLACADH:

               Airteagal 1

               Is ar dhréacht‑Chinneadh an Chomhaontaithe Páirtíochta a ghabhann leis an gCinneadh seo a bhunófar an seasamh atá le glacadh thar ceann an Aontais sa Choiste Comhpháirtíochta den Chomhaontú Comhpháirtíochta Cuimsitheach Feabhsaithe idir an tAontas Eorpach agus Comhphobal Eorpach do Fhuinneamh Adamhach a mBallstáit, de pháirt amháin, agus Poblacht na hAirméine, de pháirt eile, maidir leis an leasú ar liosta na ndaoine aonair atá toilteanach agus ábalta a bheith ag feidhmiú mar eadránaithe, i gcomhréir le hAirteagal 339(1) agus (2) den Chomhaontú.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 23, 26.1.2018, lch. 4.

                     (2)

                        Cinneadh (AE) 2018/104 ón gComhairle an 20 Samhain 2017 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Comhpháirtíochta Chuimsithigh Fheabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile (IO L 23, 26.1.2018, lch. 1).

    ---documentbreak---

               AN COIMISIÚN EORPACH
            An Bhruiséil,24.9.2020
            COM(2020) 584 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Choiste Comhpháirtíochta a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, i ndáil leis an leasú ar liosta na ndaoine aonair a bheidh ag feidhmiú mar eadránaithe in imeachtaí um réiteach díospóide

               DRÉACHT

               CINNEADH Uimh. .../... DEN CHOISTE COMHPHÁIRTÍOCHTA AE-AN AIRMÉIN

               de …

               lena leasaítear liosta na n‑eadránaithe dá dtagraítear in Airteagal 339 den Chomhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile

               AN COISTE COMHPHÁIRTÍOCHTA,

               Ag féachaint don Chomhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, (“an Comhaontú”), agus go háirithe Airteagal 339(1) de,

               De bharr an mhéid seo a leanas:

               (1)Bhunaigh an Coiste Comhpháirtíochta, ag an gcruinniú a bhí aige an 17 Deireadh Fómhair 2019, liosta 15 dhuine aonair atá toilteanach agus ábalta a bheith ag feidhmiú mar eadránaithe (“liosta na n‑eadránaithe”).

               (2)I gcomhréir le hAirteagal 339(2) den Chomhaontú, ba cheart na daoine aonair atá ar an liosta a bheith neamhspleách, a bheith ag feidhmiú i gcáil phearsanta, agus gan a bheith ag glacadh treoracha ó aon eagraíocht ná rialtas, ná a bheith cleamhnaithe le haon cheann de na Páirtithe, agus ba cheart dóibh an Cód Iompair a chomhlíonadh.

               (3)Chuir an Airméin in iúl don Aontas go bhfuil duine de na headránaithe a bhí molta aici nach gcomhlíonann na coinníollacha a thuilleadh a leagtar amach in Airteagal 339(2) den Chomhaontú agus, dá bhrí sin, mhol siad duine aonair eile lena cheapadh ina ionad.

               (4)Chun a áirithiú go ndéanfar forálacha an Chomhaontaithe a cuireadh i bhfeidhm go sealadach a oibriú, ba cheart don Choiste Comhpháirtíochta leasú a dhéanamh ar liosta na n‑eadránaithe.

               (5)Glacann an tAontas Eorpach leis go gcomhlíonann an duine aonair a moladh coinníollacha Airteagal 339(2) den Chomhaontú,

               TAR ÉIS AN CINNEADH SEO A GHLACADH:

               Airteagal 1

               Cuirtear liosta na n‑eadránaithe a leagtar amach san Iarscríbhinn a ghabhann leis an gCinneadh seo in ionad liosta na ndaoine aonair, arna bhunú de bhun Airteagal 339(1) den Chomhaontú, atá toilteanach agus ábalta a bheith ag feidhmiú mar eadránaithe.

               Airteagal 2

               Tiocfaidh an Cinneadh seo i bhfeidhm an lá a ghlacfar é.

               Airteagal 3

               Déanfar an Cinneadh seo a tharraingt suas i ndúblach i mBéarla. Féadfaidh gach páirtí aistriúcháin a chur ar fáil ina dteangacha oifigiúla.

               Arna dhéanamh sa...,

                        Don Choiste Comhpháirtíochta

                        An Cathaoirleach

                        Na Rúnaithe

               IARSCRÍBHINN

               LIOSTA NA nEADRÁNAITHE DÁ dTAGRAÍTEAR IN AIRTEAGAL 339 DEN CHOMHAONTÚ

               Eadránaithe atá molta ag an Aontas Eorpach

               1.Claus‑Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Eadránaithe atá molta ag Poblacht na hAirméine

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Cathaoirligh

               1.William DAVEY (Stáit Aontaithe Mheiriceá)

               2.Helge SELAND (an Iorua)

               3.Maryse ROBERT (Ceanada)

               4.Christian HÄBERLI (an Eilvéis)

               5.Merit JANOW (Stáit Aontaithe Mheiriceá)